Turska posreduje u Siriji
Šef turske obaveštajne službe predvodi delegaciju, koja je doputovala u Siriju, da apeluje na sirijsku vladu da što pre sprovede reforme
, protiv kojih je poslednjih dana predsednik Bašar al-Asad koristio vojsku. Kako javlja turska novinska agencija "Anatolija", Fidan je o reformama i drugim merama razgovarao sa sirijskim predsednikom. Turska delegacija doputovala je u Siriju, dan pošto je u znak protesta, zbog upotrebe sile protiv demonstranata, najmanje 228 članova napustilo vladajuću sirijsku stranku Baas. U međuvremenu, kako javlja agencija "Asošijeted pres", sirijski tenkovi kretali su se u pravcu severne luke Latakije, gde su vladine snage nedavno pucale u demonstrante bojevom municijom. Gušenje protesta takođe se nastavlja u mestu Dara, koje se nalazi pod opsadom vojnika i tenkova, zbog čega ljudi ne izlaze na ulicu. I u drugim sirijskim mestima, uključujući dva predgrađa Damaska, takođe je napeto. Kako javlja agencija Rojters, sirijske grupe za ljudska prava navode da je u proteklih nekoliko nedelja u protestima stradalo najmanje 500 ljudi, dok je na hiljade ljudi uhapšeno. Zvanični Damask tvrdi da je angažovanje vojske u cilju zaštite naroda, a ne protiv njega. Članice Saveta bezbednosti Ujedinjenih nacija nisu juče uspele da usvoje zajedničko saopštenje kojim bi se osudilo nasilno gušenje bunta u Siriji. Diplomatski napori u cilju okončanja nasilja trebalo bi da se nastave sutra na specijalnoj sednici Saveta Ujedinjenih nacija za ljudska prava.